A Bíróság (hatodik tanács) 2024. július 29‑i végzése – Glavna direktsia Granichna politsia
(C‑435/23. sz. ügy)(1)
„ Előzetes döntéshozatal – A Bíróság eljárási szabályzatának 99. cikke – Az ítélkezési gyakorlatból egyértelműen levezethető válasz – Szociálpolitika – Munkaidő‑szervezés – 2003/88/EK irányelv – A 12. cikk a) pontja – Az Európai Unió Alapjogi Chartájának 20. és 31. cikke – Az éjszakai munkavállalók biztonsága és egészsége – Az éjszakai munkavállalók védelmének a munkájuk jellegének megfelelő szintje – Éjszakai munkát végző rendőrök és tűzoltók – A közszférában és a magánszférában dolgozók – Egyenlő bánásmód ”
Szociálpolitika – A munkavállalók biztonságának és egészségének védelme – A munkaidő‑szervezés egyes szempontjairól szóló 2003/88 irányelv – Az éjszakai munka időtartama – A közrend védelmével és a lakosság védelmével kapcsolatos alapvető feladatokat ellátó, a közszférában foglalkoztatott munkavállalók – Az említett munkavállalók és a közszféra ugyanezen feladatokkal megbízott más munkavállalói, valamint a magánszektor munkavállalói közötti eltérő bánásmód – Megengedhetőség – Feltételek – Objektív és észszerű kritériumon alapuló bánásmód – Jogilag megengedett célhoz való kapcsolódás – Az e célhoz viszonyított arányosság – Kötelező erejű nemzeti ítélkezési gyakorlat alkalmazása – Az uniós joggal összeegyeztethetetlen eredmény – Nem objektív és észszerű kritériumon alapuló eltérő bánásmód – Az említett nemzeti ítélkezési gyakorlat alkalmazásának mellőzésére vonatkozó kötelezettség
(Az Európai Unió Alapjogi Chartája, 20. és 31. cikk; 2003/88 európai parlamenti és tanácsi irányelv, 12. cikk, a) pont)
(lásd: 31–43. pont és a rendelkező rész)
Rendelkező rész
1)
A munkaidő‑szervezés egyes szempontjairól szóló, 2003. november 4‑i 2003/88/EK európai parlamenti és tanácsi irányelv 12. cikkének a) pontját, valamint az Európai Unió Alapjogi Chartájának 20. és 31. cikkét
a következőképpen kell értelmezni:
ezekkel ellentétes az olyan szabályozás, amely az éjszakai munka rendes időtartama tekintetében a közszférában foglalkoztatottak egyik csoportját, akiket a közrend és a lakosság védelmének alapvető feladataival bíztak meg, eltérő bánásmódban részesíti a közszférában foglalkoztatottak ugyanezen feladatokkal megbízott másik csoportjához vagy a magánszférában foglalkoztatottakhoz képest, kivéve, ha az eltérő bánásmód objektív és észszerű kritériumon alapul, azaz az e szabályozással elérni kívánt, jogilag megengedett célhoz kapcsolódik, és e céllal arányos.
2)
A 2003/88 irányelv 12. cikkének a) pontját, valamint az Európai Unió Alapjogi Chartájának 20. és 31. cikkét
a következőképpen kell értelmezni:
ezekkel ellentétes a kötelező erejű nemzeti ítélkezési gyakorlat alkalmazása, ha az az uniós jog e rendelkezéseivel összeegyeztethetetlen eredményhez vezet, különösen olyan eltérő bánásmódhoz, amely nem alapul objektív és észszerű kritériumon.
1      HL C 121., 2023.10.16.